Gedagte vir die dag: Wie is ek? - Maroela Media
Gedagte vir die dag: Wie is ek?
Luister, so sê die Here wat jou geskep het: Moenie bang wees nie, Ek verlos jou, Ek het jou op jou naam geroep, jy is Myne. (Jes 43:1)
Dit gebeur soms dat wanneer kinders deur 'n rebelse stadium gaan, hulle 'n sielkundige gaan sien om hulleself te ontdek. Dit is wat ons vandag gaan doen – ons gaan uitvind wie ons is. Of meer presies: wie ons in God is.
Hoe jy jouself sien, het 'n groot invloed op hoe jy God sien en hoe jou verhouding met Hom lyk. Die manier hoe jy leef, hoe jy oor Hom getuig, hoe jy die lewe sien en ervaar begin alles by jou identiteit. En ons weet waar ons identiteit lê: Ons is God se kinders. Hy is ons Vader. Ons kan liefhê, want Hy het ons lief. Ons kan vir mekaar omgee, want Hy gee vir ons om. En ons hoef nie bang te wees vir die wêreld nie, want Hy sorg vir ons. Ons is kosbaar en spesiaal en het 'n belangrike rol om in die lewe te vervul.